Jann Sjursen (KRF), 1999-11-25:
Udgangspunktet for denne forespørgselsdebat her og nu er jo spørgsmålet om udlændingelovgivningens administration, og der har ikke mindst under den foregående ordførers indlæg og i forbindelse med de korte bemærkninger været en stor debat om, hvordan skønnene foretages i administrationen, om sammenhængen også mellem lovgivningen og administrationspraksis.
Jeg skal ikke forlænge den del af debatten her, men blot understrege, at fra Kristeligt Folkepartis side har det været underligt at opleve, at den debat, der blev startet i sommer, som alene vedrørte administrationen af udlændingelovgivningen visumpraksis m.v., ikke også kom til at dreje sig om selve lovgivningen. For os er der en nøje sammenhæng mellem lovgivning og administrationspraksis, uanset at administrationspraksis også baserer sig på et skøn.
Administrationen sker ikke ud i den blå luft.
Men vi har så nu, på trods af at denne forespørgselsdebat kun vedrører administrationspraksis, fået en debat om både udlændingelovgivningen og udlændingeadministrationen.
Jeg skal her i denne debat lægge vægt på, at vi fra Kristeligt Folkepartis side selvfølgelig er utrolig optagede af, at vi sikrer en så positiv integration af vores flygtninge i landet som overhovedet muligt.
Her er de fundamentale byggestene uddannelse og arbejde, således at de får en naturlig tilknytning til vort land.
Og efter at regeringen nu har besluttet sig for at justere introduktionsydelsen, så mener jeg, at det ser
endnu bedre ud, fordi introduktionsydelsen i praksis viste sig at blive en isolationsydelse, en ydelse, som i virkeligheden modvirkede en positiv integration i vores samfund.
Men jeg synes også, at det er vigtigt at sige, at der er andre områder, der har brug for justeringer, også i forhold til den administrative praksis, hvis man endelig vil det.
Jeg må formode, at regeringen har den holdning, at det kan lade sig gøre at justere på det område i forhold til det, der er indgået aftale om med bl.a. Centrum-Demokraterne og også de to regeringspartier.
Jeg vil her pege på, at en række humanitære organisationer i en hvidbog, som for nylig er blevet fremlagt, har peget på nogle aktuelle problemstillinger i relation til dansk udlændingepolitik og også administrationspraksis i den sammenhæng.
Nu er de humanitære organisationer selvfølgelig ikke sandhedsvidner alene på, hvad der er god administrationspraksis, eller hvad der er god udlændingelovgivning, men jeg synes alligevel, at de i den hvidbog rejser en række relevante problemstillinger.
Lad mig nævne bare et enkelt eksempel, som jeg selv har været optaget af: Spørgsmålet om den såkaldte madpakkeordning.
Jeg mener ikke, at den virker efter hensigten, og jeg mener, at ordningen også skaber uro på flygtningecentrene, og at der derfor i høj grad er brug for i hvert fald som minimum en justering af den ordning.
Jeg synes også, at man kan diskutere den praksis, der er med hensyn til fængsling af asylansøgere, hvor jeg synes, at vi i alt for høj grad fængsler asylansøgere, som jo altså rent faktisk ikke er kriminelle, blot fordi de kommer til landet og beder om asyl.
Jeg vil godt understrege, at de problemer selvfølgelig kan diskuteres hen ad vejen.
Jeg tror ikke, at signalgivning fra dette Ting eller bare fra en minister er nok.
Vi må også se på lovgivningen som sådan, for så vidt både hvad angår behov for opstramninger eller for justeringer og liberaliseringer, eller hvad man vil.
Jeg synes ikke, at man nødvendigvis skal foruddiskontere på de ting der, men vi bliver nødt til at diskutere vores udlændingelovgivning og den praksis, den også fører til.
Det kommer vi så tilbage til i den næste debat.